બીજો એક પ્રસંગ છે. મારી એક જ ઈચ્છા હતી કે છેલ્લા શ્વાસ લેતા હોય ત્યારે હું એમની પાસે હોઉં. અમે સૌ એક કલાકથી ‘શ્રીકૃષ્ણ શરણં મમ’ની ધૂન બોલતા હતા. બહાર ગણપતિ વિસર્જનનાં ઢોલ-નગારાં વાગતાં હતાં. અમારી સૌની નજર સમક્ષ તેમણે ધીરે ધીરે કંઈ પણ પીડા વગર દેહત્યાગ કર્યો. પપ્પા વાજતે-ગાજતે વૈકુંઠ ગયા. અમે પિતાના મૃત્યુને માણ્યું છે. લોકો જન્મોત્સવ કરે પણ આ તો પિતાનો મરણોત્સવ હતો. મારે એટલું જ કહેવું છે કે જ્યારે તમારા માતાપિતાને તમારા સાથ અને સેવાની જરૂર હોય ત્યારે એમની અચૂક સેવા કરજો, તો તેઓ અને તમે મૃત્યુના ભય અને પીડામાંથી તરી જશો, ત્યારે તમને એક અદ્દભુત, અવર્ણનીય આત્મસંતોષની અનુભૂતિ થશે.